Official Journal L 287 , 30/11/1995 P. 0003 - 0006



Ir-Regolament tal-Kunsill (KE) NRU 2744/95 tas-27 ta' Novembru 1995 dwar l-istatistika dwar l-istruttura u t-tqassim tal-qligħ. IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunitajiet Ewropej, u b'mod partikolari l-Artikolu 213 tiegħu, Wara li kkonsidra l-proposta tal-Kummissjoni, Billi, sabiex jitwettqu ix-xogħlijiet mogħtija lilha, il-Kummissjoni għandha tiġii infurmata bil-pożizzjoni u d-distribuzzjoni ta' qligħ fl-Istati Membri tal-Komunità b'referenza, fuq naħa waħda, għall-varjazzjonijiet tagħhom f'termini ta' l-istruttura tal-forza tax-xogħol u fuq in-naħa l-oħra, għad-distribuzzjoni ta' l-impjegati skond il-livell ta' qligħ; Billi l-iżvilupp tal-Komunità u l-operat tas-suq intern iżidu l-bżonn għal informazzjoni kumparabbli dwar l-istruttura ta' qligħ, b'mod partikulari bħala mezz biex jiġi analizzat il-progress ekonomiku u l-koeżjoni soċjali u biex jiġu stabbiliti paraguni li jista' wieħed joqgħod fuqhom bejn l-Istati Membri u r-reġjuni tal-Komunità; Billi l-aħjar metodu biex tiġi stmata s-sitwazzjoni fir-rigward ta' l-istruttura u d-distribuzzjoni ta' qligħ hu li jiġu prodotti statistiċi Komunitarji dwar l-istruttura ta' qligħ bl-użu ta' metodi u definizzjonijiet armonizzati, bħalma sar fl-1966, 1972, 1974 u 1978 skond ir-Regolmenti Nru 188/64/KEE [1], (KEE) No 2395/71 [2], (KEE) No 178/74 [3], u (KEE) No 495/78 [4] rispettivament; Billi, minħabba l-kambjamenti li jseħħu fl-istruttura tal-forza tax-xogħol u fid-distribuzzjoni tal-qligħ, b'mod partikulari fir-rigward ta' attivitajiet ekonomiċi, ir-riżultati ta' l-inkjesti li saru qabel m'għadhomx aġġornati u ma jkoprux l-Istati Membri kollha; Billi l-informazzjoni kurrentement disponibbli għall-Istati Membri inġenerali tforni biss medji u għalhekk x'aktarx ma tipprovdi la indikazzjoni tar-relazzjoni bejn il-qligħ u l-karatteristiċi individwali tas-salarjati (partikolarment età, sess, status professjonali, tul ta' servizz) lanqas tal-firxa tal-qligħ; Billi l-informazzjoni l-istatistika f'dan il-qasam hi disponibbli biss f'ċerti Stati Membri u għalhekk ma jistgħux isiru paraguni validi; billi l-istatistiċi ta' l-istruttura tal-qligħ għandhom konsegwentement jitwettqu fuq il-bażi ta' definizzjonijiet komuni u metodoloġiji armonizzati; Billi, skond il-prinċipju tas-sussidjarjetà, il-ħolqien ta' standards komuni ta' statistika li jagħmlu possibbli l-produzzjoni ta' informazzjoni armonizzata huwa azzjoni li tista' biss titwettaq f'livell Komunitarju; Billi dawn l-istandards għandhom jiġu implimentati f'kull Stat Membru bl-awtorità ta' l-aġenziji u istituzzjonijiet maħtura biex jikkumpilaw statistiċi uffiċjali; Billi, skond id-Deċiżjoni 93/464/KEE [5], il-produzzjoni ta' statistiċi Komunitarji dwar l-istruttura tal-qligħ hija waħda azzjonijiet ta' prijorità fil-Programm Statistiku 1993 sa 1997; Billi jidher approprjat li jsiru dispożizzjonijiet għal eċezzjonijiet għal ċerti Stati Membri, sabiex jittieħed kont tad-diffikultajiet tekniċi partikolari li jiltaqgħu magħhom dawn l-Istati fil-ġbir ta' ċerti tipi ta' informazzjoni, sakemm il-kwalità ta' l-informazzjoni statistika ma tiġix effetwata; Billi l-Kumitat tal-Programm Statistiku stabbilit bid-Deċiżjoni 89/382/KEE, Euratom [6], wasal għal konklużjoni favorevoli dwar il-proposta tal-Kummissjoni, ADOTTA DAN IR-REGOLAMENT: L-Artikolu 1 Dispożizzjonijiet ġenerali L-Istati Membri u l-Kummissjoni, fl-oqsma rispettivi tal-kompetenza tagħhom għandhom jipproduċu statistiċi Komunitarji dwar l-istruttura u d-distribuzzjoni tal-qligħ ta' l-impjegati fis-sezzjonijiet ta' attivitajiet ekonomiċi kif definiti fl-Artikolu 3. L-Artikolu 2 Il-Perijodu ta' Referenza L-istatistiċi għandhom jiġu prodotti fuq il-bażi ta' informazzjoni statistika għas-sena finanzjarja ta' l-1995 u wkoll għal xahar korrispondenti rappreżentattiv, soġġett għad-dispożizzjonijiet speċjali msemmija fl-Anness. L-Artikolu 3 Il-kamp ta' l-applikazzjoni L-istatistiċi għandhom ikopru l-attivitajiet kollha definiti fis-sezzjonijiet Ċ, D, E, F, G, H, I, J u K tal-Klassifika ta' l-Attivitajiet Ekonomiċi fil-Komunità Ewropea, hawnhekk iżjed 'il quddiem magħrufa bħala ‘NACE Rev. 1' li ġiet stabbilita bir-Regolament (KEE) Nru. 3037/90 [7], soġġett għad-dispożizzjonijiet speċjali msemmija fl-Anness ma' dan ir-Regolament. L-Artikolu 4 Unitajiet Statistiċi Il-ġbir ta' l-informazzjoniul-kompilazzjoni ta' statistiċi dwar l-istruttura u d-distribuzzjoni tal-qligħ għandhom ikunu bbażati fuq kwalunkwe unitajiet statistiċi definiti fir-Regolament (KEE) Nru 696/93 [8] u għandhom jipprovdu informazzjoni għall-impjeġati f'unitajiet lokali ta' għaxar impjegati jew aktar ikklassifikati skond id-daqs u skond l-attività prinċipali. L-Artikolu 5 Il-karatteristiċi ta' l-informazzjoni meħtieġa Għandha tinġabar informazzjoni dwar: 1. l-unità lokali li huma marbuta magħha l-impjegati tal-kampjun kif ġej: Ir-reġjun tal-post tax-xogħol, id-daqs, l-attività ekonomika kklassifikata skond NACE Rev. 1, il-forma tal-kontroll finanzjarju u ekonomiku fis-sens tad-Direttiva tal-Kummissjoni 80/723/KEE tal-25 ta' Ġunju 1980 dwar it-trasparenza ta' relazzjonijiet finanzjarji bejn l-Istati Membri u l-intrapriżi pubbliċi [9], u t-tip ta' ftehim kollettiv ta' ħlas fis-seħħ; 2. kull impjeġat fil-kampjun, kif ġej: (a) id-dħul gross għall-perijodu komplet ta' ħlas għax-xahar rappreżentattiv inklużi l-bonuses varji mħallsa regolarment, ħlasijiet addizjonali għas-sahra, xogħol bix-xift, xogħol ta' bil-lejl, xogħol ta' tmiem il-ġimgħa u kummissjonijiet; l-istess inklużi huma rimunerazzjonijiet għall-perjodi ta' assenza (‘leave' jew mard) imħallsa kompletament minn min jimpjiega u allowances tal-familja u benefiċċji oħrajn stabbiliti permezz tal – ftehim kollettiv jew volontarjament fl-unità lokali; qligħ totali relatat ma' sahra u pagamenti speċjali għal xogħol bix-xift, xogħol ta' bil-lejl jew xogħol ta' tmiem il-ġimgħa għandu jiġi speċifikat b'mod separat; (b) il-qligħ gross annwali fis-sena finanzjarja relevanti, jiġifieri. id-dħul gross kif definit fi 2(a) imsemmi fuq bażi annwali, kif ukoll bonuses okkażjonali (bħal bonuses ta' vaganza, it-13-il xahar u t-tqassim tal-profitti); l-ammont ta' bonuses okkażjonali għandhu jiġi speċifikat b'mod separat; (ċ) in-numru ta' sigħat imħallsa jew in-numru ta' sigħat f'ġimgħa jew f'xahar standard ta' xogħol li jsir ħlas għalihom, in-numru ta' sigħat ta' sahra mħallsa fil-perijodu ta' ħlas u in-numru ta' vakanzi, esklużi btajjel pubbliċi fis-sena; (d) is-sess, l-eta‘ u x-xogħol ikklassifikati skond il-Klassifika Standard Internazzjonali tax-Xogħlijiet, il-livell ta' edukazzjoni u taħriġ, it-tul ta' servizz fl-intrapriża, l-arranġamenti tax-xogħol, i.e. full–time jew part–time u it-tip ta' kuntratt ta' impjieg. L-Artikolu 6 Il-ġbir ta' data 1. Għandu jsir stħarriġ permezz tas-servizzi statistiċi approprjati ta' l-Istati Membri, li għandu jiġbor fih l-metodi approprjati għall-ġbir ta' l-informazzjoni. 2. Għal ċerti karatteristiċi dan il-livell ta' edukazzjoni u taħriġ, kif ukoll it-tip ta' kuntratt ta' impjieg, l-Istati Membri jitħallew iwettqu inkjesti fuq karrijiet fuq subkampjun ta' impjegati mill-inkjesta ewlenija. 3. Persuni meħtieġa jagħtu l-informazzjoni għandhom iwieġbu għall-mistoqsijiet bil-verità, kompletament u fil-limiti ta' żmien stipulati. L-Istati Membri għandhom jieħdu miżuri approprjati biex jiġi evitat kull ksur ta' l-obbligu biex tigi pprovduta l-informazzjoni msemmija fl-Artikolu 5. 4. L-istħarriġ m'għandux jitwettaq jekk l-Istati Membri għandhom informazzjoni minn fonti approprjati oħrajn li huma ta' l-anqas ekwivalenti f'dak li għandu x'jaqsam ma' preċiżjoni, kwalità u ħin. 5. L-Istati Membri għandhom jgħaddu lill-Kummissjoni (Eurostat) fuq talba tagħha l-informazzjoni kollha, b' mod partikulari, li tikkonċerna metodoloġiji meħtieġa għall-applikazzjoni ta' dan ir-Regolament. L-Artikolu 7 Ir-rappreżentattività Il-kredibilità u l-kumparabbilità f'livell għoli ta' kwalità għandhom jintlaħħqu bl-użu ta' daqsijiet ta' kampjuni li jippermettu illi l-iżball standard relattiv għall-medja varjabbli tad-dħul gross f' siegħa skond is-sezzjoni jew is-subsezzjoni, fejn jeżistu ta', NACE Rev. 1 fil-livell NUTS 1 ma jaqbiżx it-3 %. L-Artikolu 8 L-ipproċessar tar-riżultati Is-servizzi statistiċi ta' l-Istati Membri għandhom jipproċessaw it-tweġibiet għall-mistoqsijiet imsemmija fl-Artikolu 6(3) jew l-informazzjoni minn fonti oħrajn kif imsemmija fl-Artikolu 6(4) sabiex jinkisbu riżultati paragunabbli. L-Artikolu 9 L-għotja ta' riżultati Ir-riżultati għandhom jintbagħtu fi żmien perijodu ta' 18-il xahar minn għeluq is-sena kalendarja tal-perijodu ta' referenza, inkluża informazzjoni ddikjarata kunfidenzjali mill-Istati Membri skond il-liġi jew il-prattika domestika li jikkonċernaw il-kunfidenzjalità skond id-dispożizzjonijiet tar-REGOLAMENT tal-Kunsill (Euratom, KEE) Nru 1588/90 tal-11 ta' Ġunju 1990 dwar it-trasmissjoni ta' informazzjoni soġġetta għall-statistika kunfidenzjali għall-Uffiċċju Statistiku tal-Komunitajiet Ewropej [10]. L-Artikolu 10 Arranġamenti għall-implimentazzjoni Arranġamenti għall-implimentazzjoni ta' dan ir-Regolament, b'mod partikulari: - definizzjonijiet li għandhom jintużaw, - il-preċiżjoni u l-kwalità tar-regoli, - il-livelli ta' tqassim li għandhom jiġu applikati għal varjabbili, - il-forom approprjati ta' varjabbli trasmessi, u - l-lista ta' tabelli li għandha tiġi dissiminata, għandhom jiġu stabbiliti skond il-proċedura stabbilita fl-Artikolu 11. L-Artikolu 11 Il-Proċedura Il-Kummissjoni għandha tiġi assistita mill-Kumitat tal-Programm Statistiku stabbilit bid-Deċiżjoni 89/382/KEE, Euratom, hawnhekk iżjed 'il quddiem imsejjaħ ‘il-Kumitat'. Ir-rappreżentant tal-Kummissjoni għandu jissottometti lill-Kumitat abbozz tal-miżuri li għandhom jittieħdu. Il-Kumitat għandu jagħti l-opinjoni tiegħu fuq l-abbozz f' limitu ta' żmien li l-President jista' jistabbilixxi skond l-urġenza tal-kwistjoni. L-opinjoni għandha tingħata mill-maġġoranza stabbilita fl-Artikolu 148(2) tat-Trattat tal-KE fil-każ ta' deċiżjonijiet li l-Kunsill huwa meħtieġ li jaddotta fuq proposta mill-Kummissjoni. Il-voti tar-rappreżentanti ta' l-Istati Membri fil-Kumitat għandhom jiġu peżati skond kif stabbilit f'dak l-Artikolu. Il-President m' għandux jivvota. Il-Kummissjoni għandha taddotta miżuri li għandhom japplikaw immedjatament. Madanakollu jekk dawn il-miżuri m' humiex skond l-opinjoni tal-Kumitat, dawn għandhom minnufih jiġu kkomunikati lill-Kunsill. F'dak il-każ il-Kummsiisjoni għandha tiddiferixxi l-applikazzjoni tal-miżuri li tkun iddeċidiet fuqhom għal terminu ta' tliet xhur mid-data tal-komunikazzjoni. Il-Kunsill, waqt li jaġixxi b' maġġoranza kkwalifikata, jista' jieħu deċiżjoni differenti fiż-żmien limitat imsemmi fis-subparagrafu preċedenti L-Artikolu 12 Id-Dħul fis-seħħ Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, fis-27 ta' Novembru 1995 Ghall-Kunsill Il-President P. Solbes Mira [1] ĠU Nru 214, ta' l-24.12.1964, p. 3634/64. [2] ĠU L 249, ta' l-10.11.1971, p. 52. [3] ĠU L 21, tal-25.1.1974, p. 2. [4] ĠU L 68, ta' l-10.3.1978, p. 3. [5] ĠU L 219, tat-28.8.1993, p. 1. [6] ĠU L 181, tat-28.6.1989, p. 47. [7] ĠU L 293, ta' l-24.10.1990, p.1. Ir-Regolament emendat bir-Regolament (KEE) Nru.761/93 (ĠU L 83, tat-3.4.1993, p.1). [8] ĠU L 76, tat-30.3.1993, p.1 [9] ĠU L 195, tad-29.7.1980, p. 35. Id-Direttiva emendata l-aħħar bid-Direttiva 93/84/KEE (ĠU L 254, tat-12.10.1993, p. 16). [10] ĠU L 151, tal-15.6.1990, p.1. -------------------------------------------------- L-ANNESS DISPOŻIZZJONIJIET SPEĊJALI I. Eċċezzjonijiet għall-perijodu ta' referenza (L-Artikolu 2) 1. Ghal Franza: is-sena finanzjarja ta' l-1994 u xahar rapreżentattiv li jikkorrispondi 2. Għall-Awstrija: is-sena finanzjarja ta' l-1996 u xahar rapreżentattiv li jikkorrispondi II. Eċċezzjoni għall-iskop ta' l-inkjesta (L-Artikolu 3) 1. Għall-Ġermanja: it-taqsimiet H, I id-Divizjoni 67 tat-Taqsima J u t-Taqsima K 2. Għall-Greċja: it-Taqsima F u K 3. Għall-Irlanda: it-Taqsimiet I, J u K --------------------------------------------------